钦定古今图书集成/明伦汇编/官常典/第504卷 > 辅超
## 钦定古今图书集成/明伦汇编/官常典/第504卷 > 辅超

按《宋史》本传：“超，忻州秀容人。家世业农。超少勇悍有
力。晋开运中，应募隶澶州军籍。汉乾祐中，赵思绾据
永兴叛，周祖护诸将讨之，督兵攻城，超率骁勇十七
人，升云梯，斫北门楼，楼坏而入，士卒继进，城遂陷，以
功补小校。显德中，从太祖征淮南，常执锐前驱，定滁、
泗，破淮阴，下扬州，以功转日骑副兵马使。宋初，从平”
上党，再迁内直都知。太宗即位，以超为马军都军头。
会亲征太原，冒矢石攀堞先登，身被十三创。帝嘉其
勇，赐锦袍、银带、帛五十段。诘朝，再乘城，中流矢者八，
复加厚赐。大举袭范阳，分兵三路，超隶偏将米信，为
田重进先锋，取飞狐、蔚州。迁马步军副都军头。俄出
补曹州马步军都指挥使，领峰州刺史，改栾州。召归，
转都军头。淳化三年，出为德州刺史，坐诬奏使者殴
杀驿吏，责授右监门卫将军，领诚州刺史。五年，复加
都军头，领澄州刺史。真宗即位，加领奖州团练使，真
拜莱州团练使，以年老愿留京师，从之。景德元年卒，
年七十七。